СЗО : Пандемията далеч не е преминалаГебрейесус призова света да се обедини , за да се бори заедно срещу коронавируса Пандемията от новия коронавирус далеч не е преминала . Имаме да изминем дълъг път и да свършим още много работа . Това предупреди в понеделник на редовния си брифинг генералният директор на Световната здравна организация ( СЗО ) Тедрос Аданом Гебрейесус , цитиран от Reuters . СЗО обяви загриженост за темповете на нарастване на случаите в Африка , Източна Европа , Латинска Америка и в някои азиатски страни , както и за последствията от прекъсването на нормалните здравни услуги , особено върху децата . Ръководителят на СЗО добави , че има съобщения за недостиг на ваксини за други заболявания в 21 страни , в резултат на ограниченията по границите , свързани с пандемията . Гебрейесус подчерта , че светът е трябвало да слуша внимателно СЗО , защото организацията още на 30 януари е обявила състояние на извънредна здравна ситуация заради коронавируса . По това време извън Китай е имало 82 случая на зараза и нито един смъртен случай . Гебрейесус призова света да се обедини , за да се бори заедно срещу коронавируса . " Този вирус няма да бъде победен , ако не сме обединени . Ако не сме единни , вирусът ще използва пукнатините между нас и ще продължи да създава щети . Животът ще бъде загубен . " Миналата седмица СЗО отново предупреди , че вирусът продължава да бъде изключително опасен и ще остане дълго време . Организацията също така отхвърли идеята за въвеждане на „ паспорти на имунитет “ или „ безрискови сертификати “ , която обмислят много страни и компании и обяви , че са необходими повече изследвания , преди да се докаже , че подобни документи ще бъдат точни . Междувременно потвърдените случаи на инфекции с новия кронавирус по света надхвърлиха 3 милиона по данни на университета „ Джонс Хопкинс “ към 28 април .